เตือนระวังแก๊งตุ๋นหลอกพาเข้ารับราชการสรรพากร
กรมสรรพากรเตือนผู้ต้องการสอบเป็นข้าราชการของกรมอย่าหลงเชื่อมิจฉาชีพให้จ่ายเงินนับแสน เพื่อให้ได้เข้าทำงาน
19 พ.ค. 2554

กรมสรรพากรเตือนผู้ต้องการสอบเป็นข้าราชการของกรมอย่าหลงเชื่อมิจฉาชีพให้จ่ายเงินนับแสน เพื่อให้ได้เข้าทำงาน
นางจิตรมณี  สุวรรณพูล  รองอธิบดีและโฆษกกรมสรรพากร กล่าวว่า ขณะนี้มีกลุ่มบุคคลกล่าวอ้างกับประชาชนทั่วไปว่า สามารถช่วยเหลือให้เข้ารับการบรรจุและแต่งตั้งเป็นข้าราชการกรมสรรพากรได้ โดยไม่ต้องสอบผ่านภาค ก. ของสำนักงาน ก.พ.  และมีการเรียกเก็บเงินรายละ 2.5 แสนบาท  โดยมีผู้หลงเชื่อประมาณ 20 – 30 ราย  ส่วนมากมีภูมิลำเนาอยู่ในเขตจังหวัดยโสธรและจังหวัดร้อยเอ็ด
ทั้งนี้  กลุ่มมิจฉาชีพ ได้มีการจัดประชุมชี้แจงรวมทั้งพาผู้หลงเชื่อไปตรวจร่างกาย เพื่อสร้างความน่าเชื่อถือ พร้อมแจ้งแก่ผู้หลงเชื่อว่าจะได้รับการบรรจุเป็นข้าราชการกรมสรรพากรภายในเดือนก.พ. 2554  ซึ่งต่อมาได้แจ้งเลื่อนเป็นปลายเดือนเม.ย. 2554
นางจิตรมณี กล่าวว่า การเข้ารับราชการที่กรมสรรพากรนั้น เป็นไปตามพระราชบัญญัติระเบียบข้าราชการพลเรือน พ.ศ. 2551 ประชาชนอย่าได้หลงเชื่อการกล่าวอ้าง หากพบเห็นการกระทำดังกล่าวขอให้แจ้งหน่วยงานสรรพากรพื้นที่ หรือ ศูนย์บริการข้อมูลสรรพากร โทร. 1161